Babas by geboorte omgeruil | Maroela Media
'n 19-jarige vrou eis miljoene euro se skadevergoeding ná dit onthul is dat sy byna twee dekades gelede per ongeluk met 'n ander pasgebore baba omgeruil is.
Die voorval het in 2002 by die San Millan de Logrono-hospitaal in die noorde van Spanje plaasgevind. Die twee babas is vyf ure ná mekaar gebore en in broeikaste geplaas toe die "eenmalige menslike fout" plaasgevind het, het gesondheidsowerhede in die streek gesê.
Die fout is vier jaar gelede opgespoor toe een van die meisies 'n DNS-toets ondergaan het as deel van 'n dispuut oor onderhoudbetaling vir kinders.
Die vrou, nou 19, eis vergoeding van €3 miljoen (sowat R50 miljoen) van gesondheidsowerhede omdat sy aan die verkeerde gesin oorhandig is, het haar prokureur, Jose Saez-Morga, aan AFP gesê. "Ons praat oor 'n groot skadevergoeding wat haar die res van haar lewe sal hou en nooit weer aangevul hoef te word nie."
Gesondheidsowerhede in die Rioja-streek het tot dusver slegs €215 000 (R3,6 miljoen) in skadevergoeding vir die vrou, wat anoniem wil bly, aangebied.
Sara Alba, hoof van gesondheid in die streek, sê rekenaarstelsels het in daardie stadium nie soveel besonderhede bevat soos vandag s'n nie en het benadruk dat 'n soortgelyke fout nie weer kan gebeur nie.
Sy het Dinsdag tydens 'n perskonferensie gesê beamptes is "nie bewus van enige ander soortgelyke voorval" by die hospitaal, wat intussen sy deure gesluit het nie. "Ons kon nog nie bepaal wie vir dié fout verantwoordelik is nie. Dit was 'n eenmalige menslike fout en dit kan nie vandag gebeur nie. Ons kan waarborg dat dit nie weer sal gebeur nie."
Saez-Morga sê die ander jong vrou wat met geboorte omgeruil is en haar familie ondergaan ook DNS-toetse. Sy wil ook anoniem bly en het tot dusver nog nie skadevergoeding geëis nie.
Volgens plaaslike berigte in Spanje is een vrou na 'n egpaar gestuur wat, só het sy geglo, haar ouers is. Die 19-jarige, wat die skadevergoeding eis, is deur 'n vrou grootgemaak wat sy foutiewelik gedink het is haar ouma.
Watse finansieële skade het sy gehad het sy gehad? Behalwe as die een ryk was en die ander ouer arm was.
So, sy is baie ongelukkig tot sy die R50miljoen het. Dan is sy weer gelukkig…….
Watse verskil gaan die geld maak en sy sal nooit weer die tyd kan terugkry saam biologiese ouers nie. Kansvatter en wil oornag ryk word
mense kan darm maar enige rede soek om maklike geld te maak. plaas sy dankbaar wees dat sy nou op die einde van die dag 2 families het. mense wil altyd net die negatiewe raaksien, maar ja dis mos n easy buck wat verdien kan word. swak…
Ek was amper in die Paarl hospitaal omgeruil 46jaar terug. My ma het 'n ander baba in haar arms gekry en vir die verpleegsters gesê, dis nie haar kind nie. Hopelik is ek by die regte familie…..haha